กสิกรไทยคาดสัปดาห์หน้าหุ้นแกว่ง
ศูนย์วิจัยกสิกรไทยคาดสัปดาห์หน้าหุ้นแกว่ง เงินบาทกรอบ30.70-31.00จับตาผู้นำ อียูถกหนี้ยุโรป
3 ธ.ค. 2554

ศูนย์วิจัยกสิกรไทยคาดสัปดาห์หน้าหุ้นแกว่ง เงินบาทกรอบ30.70-31.00จับตาผู้นำ อียูถกหนี้ยุโรป
บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า แนวโน้มดัชนีหุ้นไทยในสัปดาห์หน้า ระหว่างวันที่ 6-9 ธ.ค. 2554  ดัชนี อาจยังแกว่งขึ้นต่อ จากการเก็งกำไรในผลการประชุมสุดยอดผู้นำสหภาพยุโรป วันที่ 9 ธ.ค.นี้ นอกจากนี้ คงจะต้องติดตามพัฒนาการ การแก้วิกฤติหนี้ยุโรป รวมถึงผลการประชุมธนาคารกลางยุโรป (8 ธ.ค.) สำหรับรายงานตัวเลขเศรษฐกิจสหรัฐฯ ที่สำคัญ ได้แก่ ดัชนี ISM  ภาคการบริการ และยอดสั่งซื้อสินค้าโรงงาน ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,010 และ 980-978 จุด ขณะที่ แนวต้านคาดว่า จะอยู่ที่ 1,036 และ 1,050 จุด ตามลำดับ
ทั้งนี้ บริษัทหลักทรัพย์ กสิกรไทย จำกัด และบริษัท ศูนย์วิจัยกสิกรไทย จำกัด มองว่า แนวโน้มค่าเงินบาทในสัปดาห์หน้า ระหว่างวันที่ 5-9 ธันวาคม 2554 ค่าเงินบาทอาจเคลื่อนไหว ในกรอบ 30.70-31.00 บาทต่อดอลลาร์ฯ ยังต้องจับตาพัฒนาการของวิกฤตหนี้ยูโรโซน การประชุมสุดยอดสหภาพยุโรปและนโยบายการเงินของธนาคารกลางยุโรป ตลอดจน การรายงานตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค จัดทำโดยรอยเตอร์ส/มหาวิทยาลัยมิชิแกน (เบื้องต้นเดือนธ.ค.) ดัชนี ISM ภาคบริการเดือนพ.ย. ข้อมูลการค้าระหว่างประเทศ ข้อมูลสต๊อกสินค้าภาคค้าส่ง ยอดสั่งซื้อของโรงงานเดือนต.ค. และจำนวนผู้ขอรับสวัสดิการว่างงานรายสัปดาห์